
PËR VLERËSIMIN E VEPRIMTARISË SË AUTORITETIT PËR INFORMIMIN MBI DOKUMENTET E ISH-SIGURIMIT TË SHTETIT PËR VITIN 2024

I. Hyrje


Në mbështetje të nenit 37 të Rregullores së Kuvendit, Komisioni për Çështjet Ligjore dhe Administratën Publike si dhe Komisioni për Nismat Qytetare, Bashkëpunimin dhe Mbikëqyrjen Institucionale, organizuan mbledhjen e përbashkët sipas kalendarit të raportimit vjetor, të miratuar në seancë plenare. 


Këto komisione, bazuar në nenin 103 pika 3, të Rregullores së Kuvendit, në mbledhjet e zhvilluara në datat 7 dhe 10 tetor 2025, morën në shqyrtim raportin vjetor të punës së veprimtarisë së Autoritetit për Informimin mbi Dokumentet e ish- Sigurimit të Shtetit, për vitin 2024, si dhe projekt – rezolutën “Për vlerësimin e veprimtarisë së Autoritetit për Informimin mbi Dokumentet e ish- Sigurimit të Shtetit, për vitin 2024”. 


E pranishme në seancën dëgjimore të datës 7 tetor për të bërë prezantim e raportit vjetor si dhe për t’ju përgjigjur pyetjeve të deputetëve ishte Kryetarja e Autoritetit për Informimin mbi Dokumentet e ish- Sigurimit të Shtetit, znj. Gentiana Sula dhe disa prej anëtarëve të Autoritetit.


Relator për vlerësimin e veprimtarisë së Autoritetit për Informimin mbi Dokumentet e ish- Sigurimit të Shtetit për vitin 2024, nga ana e Komisionit për Çështjet Ligjore dhe Administratën Publike u caktua z.  Ermal Pacaj dhe nga Komisioni për Nismat Qytetare, Bashkëpunimin dhe Mbikëqyrjen Institucionale u caktua z. Onid Bejleri.
II. Baza ligjore



Në zbatim të nenit 10, pika 2, të ligjit nr.45/2015 “Për të drejtën e informimit për dokumentet e ish-Sigurimit të Shtetit të Republikës Popullore Socialiste të Shqipërisë” dhe vendimit të Kuvendit nr. 134/2018, “Për miratimin e Manualit të Monitorimit Vjetor dhe Periodik”, Autoriteti për Informimin mbi Dokumentet e ish- Sigurimit të Shtetit, me shkresën nr.1310 prot., datë 04.04.2025 ka paraqitur raportin vjetor në Kuvendin e Shqipërisë, për aktivitetin e tij gjatë vitit 2024.


Komisionet përgjegjëse, bazuar në nenin 103, pika 3, të Rregullores së Kuvendit, organizuan seancën dëgjimore për shqyrtimin e raportit dhe në përfundim të diskutimeve hartuan një projektrezolutë të vlerësimit të punës së institucionit, të cilën ia paraqesin seancës plenare për votim. 


Projektrezoluta përfshin vlerësime dhe konstatime lidhur me veprimtarinë e institucionit për vitin 2024 si dhe rekomandime, të cilat institucioni duhet t’i realizojë gjatë ushtrimit të veprimtarisë së tij, për vitin 2025.

III. Diskutimi në Komision

Gjatë prezantimit të raportit vjetor, znj. Gentiana Sula paraqiti në mënyrë të përmbledhur drejtimet kryesore të veprimtarisë së institucionit gjatë vitit 2024 dhe më pas iu përgjigj pyetjeve të disa prej deputetëve të Komisionit. 


Autoriteti për Informimin mbi Dokumentet e ish-Sigurimit të Shtetit, gjatë vitit 2024 ka ushtruar veprimtarinë në përmbushje të misionit të tij për dhënien e informacionit mbi dokumentet e ish-Sigurimit të Shtetit, në mënyrë që të edukojë publikun e të mbështesë vlerat demokratike të drejtësisë, të vërtetën, pajtimin e përgjegjësinë për brezat e ardhshëm dhe në zbatim të ligjit nr.45/2015 “Për të drejtën e informimit për dokumentet e ish-Sigurimit të Shtetit të Republikës Popullore Socialiste të Shqipërisë”.
Veprimtaria e AIDSSH gjatë 2024 u fokusua në: 
- Hartimin e projektvendimit “Për përcaktimin e autoriteteve përgjegjëse për gjetjen, identifikimin dhe rikuperimin e eshtrave të personave të zhdukur ose të ekzekutuar gjatë periudhës së komunizmit në Shqipëri 29 nëntor 1944 - 2 korrik 1991, si dhe mënyrën e mbrojtjes dhe ruajtjes së vendvarrimeve të identifikuara ose të dyshuara, të personave të zhdukur në këtë periudhë”.

- Intensifikimin e punës ndërgjegjësuese me pushtetin vendor me qëllim zbatimin korrekt të ligjit për kryerjen e procesit të verifikimit të figurës së personave që propozohen për dekorim, tituj nderi, apo propozimeve për emërtimin e hapësirave publike me emra personalitetesh.

- Rritjen e numrit të njësive arkivore të klasifikuara “sekret shtetëror” që janë deklasifikuar. 

- Intensifikimin e bashkëpunimit me institucionet publike për marrjen e materialeve arkivore të ish-Sigurimit të Shtetit.

- Ndërveprimin me institucionet homologe ndërkombëtare përmes pjesëmarrjes aktive në platforma evropiane, me qëllim promovimin e transparencës arkivore dhe studimin shkencor të historisë.
Pas prezantimit të raportit vjetor, relatori i caktuar nga Komisioni për Çështjet Ligjore dhe Administratën Publike, z. Ermal Pacaj paraqiti një informacion me vlerësimet për veprimtarinë e këtij institucioni duke u ndalur te realizimi i rekomandimeve të Kuvendit për vitin 2024 dhe tek disa prej problematikave të konstatuara. 
Pas prezantimit të mendimit të relatorit, seanca dëgjimore vijoi me pyetjet e deputetëve drejtuar anëtarëve të Autoritetit për Informimin mbi Dokumentet e ish-Sigurimit të Shtetit, mbi veprimtarinë për vitin 2024. Deputetët e pranishëm shprehën sugjerimet e tyre për përmirësimin e punës së këtij institucioni në vijim.


Kryetari i Komisionit të Çështjeve Ligjore dhe Administratës Publike, z. Ulsi Manja, ngriti çështjen e rikuperimit të eshtrave të personave të zhdukur ose të ekzekutuar gjatë periudhës së komunizmit në Shqipëri dhe nevojën e miratimit të Vendimit të Këshillit të Ministrave që do të  mundësojë përcaktimin e autoriteteve përgjegjëse dhe mekanizmave institucional për këtë proces. 
Në mbledhjen e datës 10 tetor, Komisioni shqyrtoi projektrezolutën e cila pasqyron vlerësimet mbi aktivitetin e Autoritetit për Informimin mbi Dokumentet e ish-Sigurimit të Shtetit për vitin 2024 si dhe rekomandimet për vitin 2025. Relatori z. Pacaj prezantoi rekomandimet për AIDSSH. Deputetë të komisionit shprehën sugjerimet e tyre mbi rekomandimet e rezolutës. 

Deputeti z. Gent Strazimiri evidentoi nevojën që AIDSSH të bashkëpunojë me Ministrinë e Arsimit për të zhvilluar aktivitete në shkolla me qëllim që brezi i ri të informohet për periudhën e komunizmit në vend. Deputeti z. Gjin Gjoni ngriti shqetësimin në lidhje me ndërhyrjet në vendvarrimet e dyshuara dhe mbrojtjen e vendvarrimeve të identifikuara.

IV. Përfundime 

Në përfundim të mbledhjes, Komisioni miratoi projektrezolutën me votat pro të të gjithë anëtarëve të pranishëm në mbledhje dhe ia paraqet për miratim seancës plenare, sipas variantit që i bashkëlidhet këtij raporti.


     KRYETAR                                     
    
    

          KRYETAR

  Fatmir XHAFAJ 






          Ulsi MANJA
   RELATOR                                                                                               RELATOR 
 Onid BEJLERI 
 Ermal PACAJ 

PROJEKT-REZOLUTË
PËR VLERËSIMIN E VEPRIMTARISË SË AUTORITETIT PËR INFORMIMIN MBI DOKUMENTET E ISH- SIGURIMIT TË SHTETIT PËR VITIN 2024

Kuvendi i Republikës së Shqipërisë, 

Duke vlerësuar rolin e Autoritetit në përmbushje të misionit të tij për dhënien e informacionit për dokumentet e ish- Sigurimit të Shtetit, në mënyrë që të edukojë publikun e të mbështesë vlerat demokratike të drejtësisë, të vërtetën, pajtimin e përgjegjësinë për brezat e ardhshëm; 

Duke konsideruar se veprimtaria e Autoritetit është udhëhequr nga parimi i ligjshmërisë, mbrojtjes së të dhënave personale, dhënies së informacionit publikut, institucioneve dhe medies në kohë dhe me cilësi;  

Duke vlerësuar bashkëpunimin e Autoritetit me institucione të tjera vendase dhe institucione homologe ndërkombëtare për shkëmbimin e informacionit e të përvojës lidhur me objektin e punës së Autoritetit, 

Vlerëson veprimtarinë e Autoritetit për Informimin mbi Dokumentet e ish- Sigurimit të Shtetit për vitin 2024 në drejtim të: 
-Hartimit te projektvendimit “Për përcaktimin e autoriteteve përgjegjëse për gjetjen, identifikimin dhe rikuperimin e eshtrave të personave të zhdukur ose të ekzekutuar gjatë periudhës së komunizmit në Shqipëri 29 nëntor 1944 - 2 korrik 1991, si dhe mënyrën e mbrojtjes dhe ruajtjes së vendvarrimeve të identifikuara ose të dyshuara, të personave të zhdukur në këtë periudhë”.

-Intensifikimit të punës ndërgjegjësuese me pushtetin vendor me qëllim zbatimin korrekt të ligjit për kryerjen e procesit të verifikimit të figurës së personave që propozohen për dekorim, tituj nderi, apo propozimeve për emërtimin e hapësirave publike me emra personalitetesh.

-Rritjes së numrit të njësive arkivore të klasifikuara “sekret shtetëror” që janë deklasifikuar. 

-Intensifikimit të bashkëpunimit me institucionet publike për marrjen e materialeve arkivore të ish-Sigurimit të Shtetit.

-Ndërveprimit me institucionet homologe ndërkombëtare përmes pjesëmarrjes aktive në platforma evropiane, me qëllim promovimin e transparencës arkivore dhe studimin shkencor të historisë.

Kuvendi kërkon që Autoriteti për Informimin mbi Dokumentet e ish- Sigurimit të Shtetit për vitin në vazhdim të angazhohet në këto drejtime: 
1. Të angazhohet në digjitalizimin e plotë të fondit arkivor për të garantuar ruajtjen afatgjate dhe aksesin publik të dokumenteve.
2. Të vijojë angazhimin për përfshirja e pushtetit lokal në njohjen e rezultateve të verifikimeve administrative lidhur me gjetjen e vendvarrimeve të dyshuara dhe mbrojtjen e vendvarrimeve të identifikuara.

3. Të vijojë angazhimin për krijimin e një baze të vetme të dhënash për personat e zhdukur dhe ta bëjë atë publike e të aksesueshme për publikun.

4. Të intensifikojë bashkëpunimin me institucionet publike për marrjen e materialeve arkivore të ish-Sigurimit të Shtetit. 
5. Të konkretizojë marrëveshjen e bashkëpunimi me Ministrin e Shtetit për Pushtetin Vendor me qëllim zbatimin korrekt të ligjit për kryerjen e procesit të verifikimit të figurës së personave që propozohen për dekorim, tituj nderi, apo propozimeve për emërtimin e hapësirave publike me emra personalitetesh.
6. Në kuadër të edukimit qytetar, në bashkëpunim me Ministrinë e Arsimit dhe Institutin e Studimeve për Krimet dhe Pasojat e Komunizmit të angazhohet për të përfshirë në programin mësimor, orë ekstrakurrikulare në shkolla me qëllim edukimin e të rinjve mbi të kaluarën komuniste dhe pasojat e saj.

7. Të angazhohet në bërjen funksionale të Mediatekës (Platforma online e arkivit të ish-Sigurimit të Shtetit) me qëllim promovimin e materialeve arkivore dhe dokumenteve historike për të lehtësuar studimin dhe informimin mbi periudhën e diktaturës në Shqipëri si dhe rritjes së aksesit në dokumente nga ana e institucioneve arsimore.

 





 





 





 





 








5

